Ńdɔ fɔ́ɔ́ Mósɛs a ngádzó ai ayɔŋ Ísraɛ̂l nâ: «Ǎ Ísraɛ̂l, vógólan hḿ mə́mvéndé ai bə́tə́bə́gá bə́sə mayə́gələ mínā bá, mǐ baalǎ fə̄ bɔ́ ḿbəŋ, éyɔ̌ŋ te myǎyi nyiŋ, mǐ ńtɔ̄á fə dzǎm kə́ kwí ńnam Ǹtí Zambá běsōá ā və́ mínā. 2Myǎyi nyiě mə̄mvéndé mə́ Ńtí Zambá wāān mə́sə, hə anə́ ḿból mə̄ yə́gə́lə́ mínā hílī, təge vaa, təgě kig bəde dzóm éfə̄ étē. 3Mínā bə́bēn mī ngábəde ai dís ákyāí Ńtondôbə a ngábɔ mínā á Baal Péor. Ényɔ́ ósə a ngálúi Baal yǎ Péor ǹló á sí Ńtondôbə Zambá woe a ngádzâ nyé ékōá. 4Hədá, é mínā bə́sə mǐ ngálaŋan mí tīī ai Ǹtondôbə Zambá wāān, mína bə́tē bá mī ngə́nə́ mī yénə́ engə́ngə́ŋ ḿfyɛ a zaa kwí ámōs yə aná. 5Yénán hḿ anə́ māyə́gələ mína, anə́ Ńtondôbə Zambá wāān á ngābénde ma, məmvéndé ai bətə́bəgá bə́ enyiŋ nâ mǐ dzálā bɔ́ á ńnam wáyi bɔ ngab elíg dzāān. 6Myǎyi mɔ́ baala mǐ nyiegě fə̄ mɔ́, ḿmɔ̄ máyi bɔ̌ fəg ai akə́ŋ dáán á mís məyɔŋ mə́sə. Amú ábōg məyɔŋ máyi wódan fwé yǎ məmvéndé mə́tē, mâyi sə́mē naa: «Ayɔŋ afə́ á sə́ kig fɔ́ɔ́ á sí, á tɔ̄á fəg ai akə́ŋ anə́ ńtōmbā áyɔŋ ví !» 7Amú ayɔŋ áfé mī ngáwóg yǎ naa á tɔ̄á ai bəzambá bóé babi, anə́ Ǹtí Zambá wāān nyé ā nə́ ai bíā, éyɔŋ ésə byǎkogolan ai nyé ? 8Ǹtómbā ayɔŋ m̀fə́ wâ ó bə̄lə́ tə́bə́gá ai məbéndé mə́ tɔ̄á sósōó anə́ é mvéndé mávə̄ mínā ámōs yə aná nyī ? 9Hədá, bɔ̌ ókālá ! Tə nâ o vóán dzām də́dā é mǎm yā ó ngāyén ai mís móe, o bánā mə́sə á ńnə̄m wóe, á ńtīé enyiŋ wóē ósə, o managa mɔ́ yə́gələ bɔ́n bóē bə́sə, ai bɔ́n bə́ bɔ́n bóe.